Ing. **Július Klimko** (\* 12. apríl 1871, Ružomberok – † 15. marec 1964, Prešov) bol lesný inžinier a politik HSĽS v období medzivojnového Česko-Slovenska.

Životopis
---------

Jeho otec bol Jozef Klimko a matka Veronika rod. Opršalová. Študoval na gymnáziu v Ružomberku a v rokoch 1885-89 v Banskej Bystrici. Neskôr študoval lesné inžinierstvo na Vysokej škole technickej v Budapešti. Inžinier štátnych lesov v Sedmohradsku, lesný radca v Liptovskom Mikuláši, po 1918 riaditeľ štátnych lesov v Solivare a statkár v Šariši. Prispieval do Slovenskej pravdy, Slováka. V medzivojnovom období podporoval Vojtecha Tuku a jeho plány na autonómiu Slovenska v rámci obnoveného Uhorska.

Vo voľbách do Národného zhromaždenia republiky Československej v roku 1920 bol zvolený do hornej komory parlamentu. Kandidoval za Slovenskú ľudovú stranu (neskôr Hlinkovu slovenskú ľudovú stranu) v X. volebnom kraji (Prešov). V senáte zasadal v dopravnom, ústavnoprávnom a zahraničnom výbore. V priebehu volebného obdobia spolu so svojimi kolegami vystúpil zo spoločného poslaneckého klubu ČSL - SĽS a stal sa členom klubu senátorov Slovenskej ľudovej strany. Do senátu bol zvolený aj v parlamentných voľbách v roku 1925. Opäť kandidoval za Hlinkovu slovenskú ľudovú stranu v X. volenom kraji (Prešov). V tomto volebnom období zasadal v imunitnom, národohospodárskom, stálom a v ústavnoprávnom výbore senátu. Po Tukovom odsúdení v roku 1929 politicky významnejšie nevystupoval. V nasledujúcich parlamentných voľbách už nekandidoval a vrátil sa k svojej pôvodnej lesníckej profesii.

V obecných voľbách v Prešove v roku 1932 kandidoval do mestského zastupiteľstva na kandidátnej listine Združenia katolíkov. Išlo prakticky o druhú ľudácku kandidátku v meste, avšak mala pomerne blízko aj k maďarskej Krajinskej kresťansko-socialistickej strane.

Do januára 1938 pôsobil ako vrchný lesný radca lesnej správy v Prešove, kedy bol preložený do trvalej výslužby.

Po vzniku *Zväzu slovenských drevopriemyselníkov, drevoobchodníkov a drevomajiteľov* v novembri 1938 bol zvolený za jeho I. podpredsedu. Zakladal a viedol aj pobočku Slovenskej ovocinárskej spoločnosti v Prešove. V roku 1941 sa ešte spomína ako člen dozornej rady firmy Cukrovar Trebišov, úč. spol. v Trebišove.

Referencie
----------

1. ↑   *Menný zoznam senátorov (k)* [online]. Spoločná Česko - Slovenská digitálna parlamentná knižnica, [cit. 2022-01-04]. Dostupné online.
2. ↑   *Menný zoznam senátorov 1925 - 1929 (k)* [online]. Spoločná Česko - Slovenská digitálna parlamentná knižnica, [cit. 2022-01-04]. Dostupné online.
3. ↑   Kresť. soc. opozícia v ľudovej strane. *Slovenský denník* (Bratislava), 1932-09-24, roč. XV, čís. 220, s. 3.
4. ↑   Osobné zmeny v správe štátnych lesov. *Slovenský denník* (Bratislava), 1938-01-25, roč. XXI, čís. 20, s. 4.
5. ↑   Slovenské lesy do slovenských rúk. *Slovenský denník* (Bratislava), 3.11.1938, roč. XXI, čís. 254, s. 3.
6. ↑   Nové odbočky Slovenskej ovocinárskej spoločnosti. *Slovák* (Bratislava), 27.4.1939, roč. XXI, čís. 97, s. 8.
7. ↑   Valné zhromaždenie Trebišovského cukrovaru. *Slovák* (Bratislava), 31.5.1941, roč. XXIII, čís. 124, s. 8.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike záznam číslo 95; pokrstený ako Julius Sigismundus Klimko